Londýn 10. júna (TASR) - Počet britských detí, ktoré žijú v chudobe podľa oficiálnej vládnej správy rastie už dva roky po sebe. Kabinet pripustil, že tento výsledok je sklamaním a môže ohroziť jeho cieľ, ktorým je zníženie detskej chudoby o polovicu do roku 2010 a jej úplná likvidácia do roku 2020.
Podľa vládnych údajov, v rokoch 2006-2007 stúpol počet chudobných detí o 100.000 na 2,9 milióna. Toto číslo platí v prípade, že sa do výšky príjmu na osobu nezapočítajú náklady na bývanie. Po ich započítaní je počet detí, ktoré žijú pod hranicou chudoby ešte vyšší, 3,9 milióna. V rovnakom období stúpol aj počet dôchodcov, ktorí sa ocitli pod hranicou chudoby, a to o 300.000 na 2,5 milióna.
Kate Greenová, riaditeľka neziskovej organizácie pre boj s detskou chudobou vyzvala vládu, aby uvoľnila ročne najmenej tri miliardy libier (114,14 miliardy Sk) na daňové úľavy a podpory, ak chce splniť svoj cieľ a znížiť detskú chudobu.
Minister práce a sociálnych vecí James Purnell argumentuje, že vláda dosiahla významný pokrok v boji s chudobou detí a dôchodcov. Ak by kabinet nič neurobil, v Británii by podľa neho žilo pod hranicou chudoby o 1,7 milióna detí a 1,5 milióna dôchodcov viac.
Informoval o tom spravodajský server BBC.